1
1
2
3
4
5
6
7
8
9
10
11
12
13
14
15
16
17
18
19
20
21
22
23
24
25
+ : MATTHEW Matthew Jesus Khazih Khangthu Lk 3:23-28 Abraham le David i suan ahi, Jesus Christ i khang thu sia hibang a hihi. Abraham tapa Isaac; Isaac tapa Jacob; Jacob tapa Judah le a suapuite; Judah le Tamar tapa te Perez le Zerah, Perez ta Hezron; Hezron tapa Aram, Aram tapa Amminadab; Amminadab tapa Nahshon; Nahshon tapa Salmon; Salmon tapa Boaz hi; Boaz i nu Rahab; Boaz tapa Obed; Obed nu Ruth; Obed tapa Jesse; Jesse tapa David Kumpipa; David kumpipa tapa Solomon; a nu sia Uriah i zi hi ngei hi. Solomon tapa Roboam; Roboam tapa Abijah; Abijah tapa Asa; Asa tapa Jehoshaphat; Jehoshaphat tapa Jehoram; Jehoram ta Uzziah; Uzziah ta Jotham; Jotham ta Ahaz; Ahaz ta Hezekiah; Hezekiah ta Manasseh; Manasseh ta Amon; Amon tapa Josiah; Josiah ta Jechoniah, Jechoniah in Babylon khua ah a ki khin ma a nei a suapui te; Babylon a ki khin zawkciang Jechoniah tapa Shealtiel; Shealtiel tapa Zerubbabel; Zerubbabel ta Abiud; Abiud ta Eliakim; Eliakim ta Azor; Azor ta Zadok; Zadok ta Achim; Achim ta Elihud; Elihud ta Eleazar; Eleazar ta Matthan; Matthan ta Jacob; Jacob ta Joseph; Joseph sia Mary i pasal hi a, Mary sung pan Christ a kici Jesus hong suak hi. Tua ahikom Abraham pan in David dong khang sawm le khang li hi a; David pan in Babylon ah a ki khin dong khang sawm le khang li; Babylon a ki khin pan in Christ ciang dong khang sawm le khang li a hihi. Ngaknu Thiangtho Mary le Jesus Lk. 1:26-35; Lk. 2:1-7; Jn. 1:1, 2, 14 Jesus Christ sua na thu sia hibang a hihi: A nu Mary sia Joseph in dokzu a piak sa hi a, a ki ngawm khop ma in Tha Thiangtho taw nau ngil om hi. Joseph sia thutang khat hi a, Mary mindaisak nuam ngawl ahikom, nol ku tu in ngaisun hi. Tabang a ngaisut laitak in, a mang sungah vantungmi khat hong ki lang a, David suan Joseph awng, Mary na zi tu in tenpui tu lau heak in: banghangziam cile a naungil sia Tha Thiangtho taw a hihi. Tapa nei tu a, tua tapa in a mite mawna pan ngum tu ahi man in, Jesus ci in a min na phuak tu hi: ci in vantungmi in son hi. Hi te theampo Pathian in kamsang te tungtawn in a sonkholsa a tangtun na a hihi, kamsang i sonkhol na ah, En vun, ngaknu thiangtho khat naungil om tu a, tapa khat nei tu hi, a min Immanuel kiphuak tu hi, Emmanuel a khiakna sia, Pathian eite taw hong om hi, ci nopna a hihi. Joseph a khanlaw ciang, Topa vantungmi i sawl bang in, Mary tenpui hi. Ahihang taciil a nei dong luppui ngawl a, a min Jesus ci in phuak hi.